  Виталий Пронин Эгралась Денис Чирков 27 аресказ гожтӥз ни туж уно кырӟанъёс, вормылӥз ёрос, элькун но улосвыл конкурсъёсын. Но элькунамы тодмо луиз со туэ «Элькуновидение» конкурсын 2-тӥ инты басьтэмез бере.Эстрада гурезь йылэ Денис Чирков одӥг вамышскын, лобӟыса кадь, ӧз вуы, вамышен-вамышен тубиз. Школаын дышетскыкуз, со Эгралась пичи кизили вал. Нырысетӥ кырӟанзэ гожтӥз 9-тӥ классын. Соку ёросын Эгралэн 95 ар тырмонэзлы конкурс ялэмын вал.- 2-тӥ инты басьтэмелы туж абдрай, - тодаз вае егит крезьгурчи. - Соку мыным 200 манет сётӥзы. Дышетскисьлы со ух! кӧня. Крезьгур гожъяны мылкыд ик пуромиз.Со дырысен школаын радъяськись одӥгез но ужрад Денислэн кырӟанъёсызтэк ӧз ортчылы ни. 11-тӥ класын со «Мылысь-кыдысь» передачае вуылӥз. Берлогес пыриськиз Йошкар-Олаын ортчем фин-угор кырӟасьёс пӧлын 3-тӥ калыккуспо конкурсэ. 11 кырӟасьёс пӧлын «Кузь сюрес» кырӟанэныз нырысетӥ интые потӥз.Туэ «Элькуновидениын» 2-тӥ инты басьтэмез бере соин огкыл гожтӥз «Эктоника» проект. Озьы Денислэн удмурт кылын выль кырӟанъёсыз кылдӥзы. Одӥ-гез соос пӧлысь - «Реквием». Та кырӟан юри «Мынам Удмуртие» ТРК-лэн «Быдӟым Вормонлы сӥзисько» конкурсэзлы гожтэмын вал. Кылдӥз со война пыр потэм песятаезлы луыса. Ожысь сӧсырмыса бертэмез бере со тэле улыны кошке, егерьын ужа.Оген кырӟам сяна, Денис возе «Своя игра» рок-группазэ. Отын шудо Эгралась ик эшъёсыз: бас-гитараен - Алексей Бабинцев, дымбыртонэн - Андрей Худяков, ачиз Денис гитаралэсь сиоссэ кыска, кырӟа на. Крезьгуръёс но кырӟанъёс группаезлы ачиз гожъя.Денислэсь кырӟанъёссэ кылзыса, малпаськонэ усиськод, мур пуштросо зарезе выйиськод. Яратон сярысь со гожъяны уг яраты, угось та сярысь кырӟанъёсты арганэн быдэстыны умойгес луоз, малпа со. Нош гитара улсын улонлэн шуг-секытъёсыз но шумпотонъёсыз сярысь кырӟано, Денислэн лул крезьгуреныз та тема одӥг тулкым вылын веттаське. Озьы кылдэ дунне, кытын Денислы но кылзӥсьлы шуныт. Соин, лэся, егит авторлэсь кырӟанъёссэ туж ярато быдэ вуэм адямиос. Егитъёсызгес уз кылзэ, соослы тэтчан гур кулэ. Денис Чирков "Своя игра" группаенызЭгралась калык пайме: Денис крезьгурлы дышетскемын ӧвӧл ке но, туж умоесь кырӟанъёс гожъя, кырӟа нош кыӵе зол! Зэм, школа бере егит пияш Ижысь культурая училищее пыриз вал, но 2 ар дышетскемез бере сое отысь уллязы: огъяулонниын эшеныз ӧз тэры, жугиськиз. Соин ик, нотаослы сяна, училищеын со номырлы дышыса ӧз вуы. Озьы ке но кырӟанъёсызлы аранжировкаос лэсьтыны ас кужмыныз кутскиз. Угось туала программаосын котькыӵе куараосты сураны луэ.- Пичи дыръям льӧль малпанэ вал - бадӟым сцена вылын кырӟаны, - шуэ Денис. - Таин сэрен ик кырӟан гожъяны кутски, училищее пыри.Пичи дыръёсысь льӧль малпан пыраклы кыле. Соин ик Денислэн али но потэ Кремльысь бадӟым сцена вылэ тубыса кырӟамез, бадӟым тылъёсын мальдэмез. Озьы ӧз луы ке, малы, иське, кырӟанъёс гожъяно?Берло дыре егитъёсын гожъям кылбуръёс чуто, шуо критикъёс. Денислэн но кылбуръёсыз та ласянь вольытэсь ӧвӧл.- Кулэ вал бен удмурт кылбуръёсылы редактор. Удмурт кылын мыным шуггес гожъяськыны, - уг ваты Денис. Но Эгралан кинлы соосты сётод? Кылбурчиосмы милям ӧжыт. Талэн мукет палыз но вань на: кылбуръёсы мынам крезьгурен ӵош кылдо. Соин ик соос редакторен эскерем бере крезьгуръя мед тупасалзы. Та ласянь монэ быдэсак валась адямиез ӧй шедьты на.Кырӟанлэн, мон шуысал, 3 палыз: крезьгур, кылбур но кырӟанэз сцена вылын быдэстон. Кырӟанлэсь котькуд палзэ ӟеч лэсьтӥд ке, огъя уж чебер пӧрме но авторлы выль вормонъёс вае.Денислы Кремль дорозь вуон понна трос ужано на. Сцена вылын со ассэ умой возе но чебер куараеныз кылзӥськисьёсты кудӟытэ ке но, малпаськоно на кылбуръёссэ волятон но крезьгурезлэсь ӟечлыксэ ӝутон сярысь. Угось калык паймемез бере ужлэсь ӟечлыксэ синйылтыны кутске.Мария ВЕКШИНА Туспуктэмез аслаз геройлэн  